ሰኒ ማይሳም

ዲብ ትግራይት፡ ሰኒ ምዩያም
(ሙያም)፡ ሰኒ ጻብሓም፡ ሰኒ
ውዕላም ሰኒ ማይሳም፡ ሰኒ
እስሙናም፡ ከፎ ህሌኩም
ወለመስሉ ምስል ወቅት ለገይስ
ርዙቅ ከሊማት ህለ እግለ።
እሊ ምን ገብኣቱ ህዬ ለዲብ
አስመረ እት መደት እስትዕማር
እብ ትግራይት ትትሃጌ ለዐለት
ሬድዮ ዝያደት ትትአመር
እበ ለዐለት ስሜት ክርስ “ሰኒ
ማይሳም” ለትብል ተ። ሰኒ
ማይሳም ለትበሀለት እቡ ህዬ
ምን ገጽ ምሴ ትጠለቅ ሰበት
ዐለት፡ መቀድማይ በርናምጅ ሰኒ
ማይሳም እግል ሊበል ጠቢዒቱ
ወአማኑቱ። ምን ገጽ ምሴ ሰኒ
ማይሳም ትብል ዲኢኮን ሰኒ
ጻብሓም ሰበት ኢልትበሀል።

ከእለ ሬድዮ እለ ለብዕደት
ልእከተ እንክር እንዴ ከሬነ
ዲብ ዐቦት ትግራይት ሚ ዶር
ዐለ እግለ? እምቤ ምንገብእ፡
ለህተ ትቀድሙ በራምጅ ዓዳት
ልግበእ ወሐይለት ትግራይት
ዎሮ ምነ ምህም ክፋል በራምጅ
ናይለ ሬድዮ ዐለ። ህቱ ሌጠ
እንዴ ኢገብእ እግል ዐቦት
ትግራይት እት ሰር ሰማንያታት
ዎሮ መሕበር ጎማት ጋብእ
ዐለ። ናይለ ወቀት ለሀይ ሱሕፊ
ትግራይት ለዐለ ሱሕፊ አሚኔ
ሀይሌ እግለ ዲብ ሰነት 2008
እብ ሰበት ዕግል ትግራይት
ዲብ ዔማት አክባር እግል
ልወጅህ እንዴ ትበሀለ ለጠበዐ
ክታብ ጀህ፡ እግል ረሸዶት
ናይለ እት መደት እስትዕማር
እት አስመረ ለገብአ መሕበር
ጎማት ወዲቡ ለትቀደመ ውራቅ
ለከስስ ወሳይቅ ሃይብነ ዐለ።
ከምነ ወሳይቅ ለሀይ ለአዳሌናሁ
ጽበጥ እት በዓሙድ ዓዳት
እግል ንርኤ ከእግል ዮም 1ይ
ክፈሉ ታብዖ፡

ሬድዮ አስመረ
(ሰኒ ማይሳም)

ትግራይት እት አክባር
(ሐብሬ) እት ሰነት 1969 እት
አስመረ ሐቴ እብ ትግራይት
ለተአከብር ራድዮ እብ ንዛም
አቶብየ ተአሰሰት፣ እሊ ራድዮ
እሊ እብ ምስተዕምረት ለተአምበተ
ምንማቱ ወሀደፉ እግል መስለሐት
እስትዕማር ምንመ ዐለ፡ እግለ እብ
ትግራይት ለልትአየሶ ላታ ክም
ዐባይ ብሸራት ዐለት፣ እግልሚ
እታ ወቀት ለሀይ እብለ ናይ
ሰልፍ ራድዮ ትግራይት አምበለ
እግል መስለሐት እስትዕማር
ከድሙ ለዐለ፡ እግል መስለሐት
መተንስየትመ ዶር ዐለ እግሉ፡
ለለአትፋጌዕ ወለለአደርስ በራምጅ
ሰበት ዐለ እቱ፣
እታ ወክድ ለሀይ እብ ክሱስለ
ዲብ ህግየ ትግሬ ሳድፍ ለዐለ
ነዋቅስ ወመሐገዝ ከሊማት እግል
አርተዖት ዲብ ዮም 15 ወ 16
ናይ ወሬሕ 12 ሰነት 1984 ዲብ
ጃምዐት አስመረ እብ መአሰሰት
ድራሳት አፍሪቅየ ለትነዘመ እብ
ክሱስ ክለ ህግየ ትግሬ ሳልፋይ
መሕበር ጎማት ጋብእ ዐለ፣
ዲብለ መሕበር ጎማት ለሀይ
እብ ክሱስ ትግራይት ለለሀድግ
9 ለትፈናተ ወራቅ ቃርብ ዐለ፣
እሊ 9 ወራቅ እሊ ትግራይት
እት ብሩር ወመዳይን ከፎ
ህሌት? ክምሰልሁመ ነቅም ሕሩፍ
ትግራይት እብ ሆሳባይ ኤፍሬም፡
ሐይለት ትግራይት ወተርጀመቱ
እብ ሳሙኤል ናትናኤል፡
መስሉሊባት ትግራይት እብ
ኢያሱ ኣሮን፡ ፍንጌ ሀገጊ ግእዝ፡
ትግራይት፡ ትግርኛ ወአምሐርኛ
ለህሌት ዕላቀት እብ አማኒኤል
ሰህሌ፡ ዲብለ ወቀትለ ለሀይ
ዲብ በርናምጅ ሬድዮ ትግራይት
(አስመራ) ልትነፈዖ እቡ ለዐለው
ከሊማት ወሳድፍ ለዐለ አክጠኣት
ወእግል ሰይሖቱ ለገብእ እብ
አሚነ ሀይሌ፡ ወጸሃይቱ ሰለሙን፡
ትግራይት ዲብ ተርጀሞት ክታብ
ቅዱስ ለአርኤቱ ዐቦት እብ ቀሽ
አስፈሀ መሓሪ፡ ክምሰልሁመ
አምሳላት ትግራይት ወመዓኒሁ
እብ ሐዮት ትንስኤው ቃርብ
ዐለ፣

ዲብለ እብ ክሱስ ትግራይት
ለናቅሸ መሕበር ጎማት
ምነለትፈናታ አካናት ወአሽቃል
ለምጽአው 213 ሙሽተርከት
ሓድራም ዐለው፣ ከእንዴ አትሌነ
ምነ ዲብ 155 ገጽ ለትከተበ
ጸበጥለ መሕበር ጎማት ለትናቀሸ
ጭመም ምህምቱ ወእት አምር
ትግራይት ሰዴ ለእምቤሉ እሊ
ለተሌ እግል ንርኤ፡-

አሰልፍ ዲብለ እት ሰነት 1984
ለገብአ መሕበር ጎማት ትግራይት
ምነ ዲበ ወቀት ለሀይ ዲብ
ሬድዮ አስመረ ቅስም ትግራይት
መዳልየት ወምቀድመት ለዐለው
እብ ክሱስለ ዲብ ሬድዮ ለልሰመዕ
አክጠኣት እብ አሚነ ሀይሌ፡
ለቀርበት ወረቀት ለጨመምናሁ
ጽበጥ እንዴ አትሐጨርነ እግል
ንርኤ፡-

ለእብ ክሱስ ሬድዮ ትግራይት
አስመረ ለትቀደመት ወረቀት
ዶል እንረኤ ለወረቀት ክእነ
ትብል፡- “መበገስ አርእስ እብ
ሰበት አክጠኣት ከሊማት አው ህዬ
መትነፈዖት ዘዖታት ትግራይት
ዲብ ራድዮ እብ ከአፎ ገበይ
ክምሰል ልትሸረሕ ወለሳድፍ
አክጠኣት እግል ሰይሖት ዲብለ
በርናምጅ ለቀድሞ አንፋር ልግበእ
መተንስየት ረአይ ወተስይሕ
እግል ለሀቦ ዲቡ ለወጅብ
ምንማቱ ታሪክ ናይለ ልትበሀል
ካጥእ ከሊማት አው ሕስበታት
ምን መዳልየትለ በርናምጅ ኦር-
ኦሮ ረአይ ምንመ ለሀይቦ ዲቡ
ለለዐይብ ኢኮን፣ አሰልፍ ቀደም
16 ሰነት ትግራይት ዲብ ሬድዮ
እግል ልትሃገዋ ክምሰል አምበተት
ዲብ እሊ ህዬ አክባር ወምህሮ
ለለሀይብ በራምጃት አስክ አዜ
ልትነሸር እበ ህለ፣” ትብል
ለወረቀት፣

እግል መሰል ክመ ከም
ክትፈት ሂጋ ትግራይት እንዴ
ወዴነ ለንትነፈዕ እቡ ገሌ ከሊማት
ዐረቢ፡
1. ተላሚዝ ወሙደርሲን
ሕኔት እምብል ተመሃሮ
ወመምህረት ምን እምብል
ለሐይስ

2. አዪ ፈስል ባጼሕ ህሌከ
ሕኔት እምብል እምብል፡ አዪ
ክፈል ባጼሕ ህሌከ ምን ልትበሀል
ወሔሰ፣

3. አወል መረት ሕኔት
እምብል፡ እብ መአምበት ምን
እምብል ለሐይስ፡

ብዕድ እግለ ዲብ ከርስ
ትግራይትመ ገሌ ፈርግ ዲብ ቃላት
ወሐርፍ ህለ እግል መሰል፦

• ዲብ ምዴርየት በርከ
ለነብር ሸዐብ፡ “ለሸይ ለእቡ ቀነጥኮ
እሊቱ” ልብሎ፡ ዲብ ምዴርየት
ከረን ለነብር ገቢል ህዬ “ለጋር
ለእቡ ቀነጽኮ እሊቱ” ልብል፣

• እምበል እሊመ ምን ናይ
ጋነ ከሊማት ለትወረሰ ህለ። እግል
መሰል፦

ፌሮ፡ መኪነት፡ ሞቶር፡ ተለፎን፡
ማርቴሎ ወለመስሉ፣

ለካልኣይት ዲብ ሬድዮ ለሳድፍ
ምሽክለት ናይ ተርጀሞት ተ፡ ዲብ
ተርጀሞት ገብአ ምንገብእ፡ ዲብለ
ገአት ትግበእ ሂጋ፡ ለሂጋ ከሊመት
እብ ከሊመት እግል ትተርጅም
ምን ጀርብ፡ ለዓም ጸብጠ ናይለ
መውዱዕ እንዴ ፈሀመት እሊ
መውዱዕ እሊ ለመተንስየት እብ
ከአፎ ልፍሁሙ እንዴ ጌመምካ
ዶል ተርጅሙ ዝያደ እግል
ለአድሜዕ አው ለለተአሐዜ
ርሳለት እግለ ለሓልፍ ቀድር፣

ከረርም:ህግየ ትግራይት